May 16,2016
రూ.6000 కోట్లకు పైగా ఈపీఎఫ్‌ఓ పెట్టుబడులు
నవతెలంగాణ - హైదరాబాద్‌ : ప్రస్తుత ఆర్థిక సంవత్సరంలో ఎంప్లాయిస్‌ ప్రావిడెంట్‌ ఫండ్‌ సంస్థ (ఈపీఎఫ్‌ఓ) ఈక్విటీ మార్కెట్‌లో రూ.6,000 కోట్ల పైనా పెట్టుబడులు పెట్టే యోచనలో వున్నట్టు కేంద్ర కార్మిక శాఖ మంత్రి బండారు దత్తాత్రేయ పేర్కొన్నారు. అయితే కేంద బోర్డు ట్రస్టీలతో జరిగే సమావేశంలో తుది నిర్ణయం తీసుకోనున్నట్టు తెలిపారు. గతేడాది స్టేట్‌ బ్యాంక్‌ ఆఫ్‌ ఇండియా మ్యూచువల్‌ ఫండ్స్‌ ద్వారా రెండు ఇండెక్స్‌లను అనుసంధానం చేసే ( ఎక్స్ఛ్‌ంజ్‌ - ట్రేడ్‌ ఫండ్స్‌) బీఎస్‌ఈ సెన్సెక్స్‌, ఎన్‌ఎస్‌ఈ నిప్టీలో ఆరువేల కోట్ల రూపాయలు పెట్టుబడులు పెట్టినట్టు వివరించారు. గతేడాది (ఈటీఎఫ్‌ పెట్టుబడుల) తో స్వల్పకాలిక ప్రయోజనాలు పొందినప్పటికీ, దీర్ఘకాలంలో లాభాలు అర్జించవచ్చని , గత సంవత్సరం కంటే ఈ సారి పెట్టుబడులు పెంచే యోచనలో ఉన్నట్టుగా తెలిపారు. దీంట్లో భాగంగా బ్యాంకర్స్‌, ఇన్వెస్ట్‌మెంట్‌ మేనేజర్లు, బీఎస్‌ఈ, ఎన్‌ఎస్‌ఈ అధికారులతో చర్చలు జరుపుతున్నట్టు విలేకర్ల సమావేశంలో తెలిపారు. గతేడాది ఈపీఎఫ్‌ఓ నిధులను 5 నుంచి 15శాతం వరకు ఈక్విటీ లేదా ఈక్విటీ అనుబంధ పథకాలలో పెట్టుబడులకు ఆర్థిక మంత్రిత్వ శాఖ అనుమతినించిందని పేర్కొన్నారు. కానీ ఈపీఎఫ్‌ఓ మాత్రం ఈటీఎఫ్‌లో పెరుగుతున్న డిపాజిట్లలో 5శాతం పెట్టుబడి పెడతామని గతేడాది నిర్ణయించిందని తెలిపారు. అయితే ఆర్థిక మంత్రిత్వ శాఖ పెట్టుబడి పనితీరుపై నివేదికను సిద్ధం చేసిందని, దానిని అధ్యయనం చేస్తున్నామని, దాని ఆధారంగా ఈటీఎఫ్‌, పీఎస్‌యూ షేర్లలో ఎంత పెట్టుబడి పెట్టాలి అనేది నిర్ణయించనున్నట్టు పేర్కొన్నారు. అయితే ఎంత పెంచాలి అన్న విషయంపై నిర్ణయం తీసుకోవాల్సి వుంటుందని ఆయన పేర్కొన్నారు.
మీ స్నేహితులకు రికమెండ్ చెయ్యండి